Απόφαση της Μεικτής Επιτροπής του ΕΟΧ

αριθ. 169/1999

της 26ης Νοεμβρίου 1999

για την τροποποίηση του παραρτήματος XIII (Μεταφορές) της συμφωνίας για τον ΕΟΧ

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη "η συμφωνία", και ιδίως το άρθρο 98,

Εκτιμώντας τα ακόλουθα:

(1) Το παράρτημα XIII της συμφωνίας τροποποιήθηκε με την απόφαση αριθ. 85/1999 της Μεικτής Επιτροπής του ΕΟΧ, της 25ης Ιουνίου 1999(1).

(2) Πρέπει να ενσωματωθεί στη συμφωνία η οδηγία 98/76/ΕΚ του Συμβουλίου, της 1ης Οκτωβρίου 1998, για τροποποίηση της οδηγίας 96/26/ΕΚ, περί προσβάσεως στο επάγγελμα του οδικού μεταφορέα εμπορευμάτων και επιβατών και αμοιβαίας αναγνωρίσεως των διπλωμάτων, πιστοποιητικών και άλλων τίτλων που διευκολύνουν την πραγμάτωση του δικαιώματος εγκαταστάσεως των μεταφορέων αυτών στον τομέα των εσωτερικών και διεθνών μεταφορών(2).

(3) Είναι σκόπιμο να χορηγηθεί στο Λιχτενστάιν μεταβατική περίοδος, όσον αφορά τις διατάξεις της οδηγίας 98/76/ΕΚ,

ΑΠΟΦΑΣΙΖΕΙ:

Άρθρο 1

Στο σημείο 19 (οδηγία 96/26/ΕΚ του Συμβουλίου) του παραρτήματος XIII της συμφωνίας προστίθεται το ακόλουθο κείμενο:

", όπως τροποποιήθηκε από:

- 398 L 0076: Οδηγία 98/76/ΕΚ του Συμβουλίου, της 1ης Οκτωβρίου 1998 (ΕΕ L 277 της 14.10.1998, σ. 17).

Για τους σκοπούς της παρούσας συμφωνίας, οι διατάξεις της οδηγίας προσαρμόζονται ως εξής:

α) το Λιχτενστάιν συμμορφώνεται προς τις τροποποιήσεις της οδηγίας που επήλθαν από την οδηγία 98/76/ΕΚ του Συμβουλίου μέχρι τις 26 Νοεμβρίου 2000·

β) στο άρθρο 3 παράγραφος 3 στοιχείο γ), όσον αφορά τα κράτη της ΕΖΕΣ, η φράση 'στα εθνικά νομίσματα των κρατών μελών που δεν συμμετέχουν στο τρίτο στάδιο της νομισματικής ένωσης' αντικαθίσταται από τη φράση 'στα εθνικά νομίσματα των κρατών της ΕΖΕΣ' και η φράση 'που δημοσιεύονται στην Επίσημη Εφημερίδα των Ευρωπαϊκών Κοινοτήτων' αντικαθίσταται από τη φράση 'που δημοσιεύονται επίσημα σε κάθε κράτος της ΕΖΕΣ'·

γ) τα κράτη της ΕΖΕΣ αναγνωρίζουν τα κοινοτικά πιστοποιητικά που εκδίδονται από τα κράτη μέλη της ΕΚ σύμφωνα με το άρθρο 3 παράγραφος 4 στοιχείο δ) της οδηγίας. Προς το σκοπό της αναγνώρισης αυτής, στις διατάξεις για το κοινοτικό πιστοποιητικό που περιλαμβάνονται στο παράρτημα I A της οδηγίας, οι μνείες στα 'κράτη μέλη' (ή στο 'κράτος μέλος') αντικαθίστανται από τις μνείες στα 'κράτη μέλη (ή στο κράτος μέλος) της ΕΚ, στην Ισλανδία, στο Λιχτενστάιν ή/και στη Νορβηγία'·

δ) η Κοινότητα και τα κράτη μέλη της ΕΚ αναγνωρίζουν τα πιστοποιητικά που εκδίδουν η Ισλανδία, το Λιχτενστάιν και η Νορβηγία σύμφωνα με την οδηγία, όπως προσαρμόζεται στο προσάρτημα 7 του παρόντος παραρτήματος·

ε) τα πιστοποιητικά που εκδίδονται από την Ισλανδία, το Λιχτενστάιν και τη Νορβητία είναι σύμφωνα προς το υπόδειγμα του προσαρτήματος 7 του παρόντος παραρτήματος."

Άρθρο 2

Το προσάρτημα του παραρτήματος της παρούσας απόφασης γίνεται προσάρτημα 7 του παραρτήματος XIII της συμφωνίας.

Άρθρο 3

Τα κείμενα της οδηγίας 98/76/ΕΚ στην ισλανδική και νορβηγική γλώσσα, τα οποία περιλαμβάνονται στο παράρτημα των αντίστοιχων γλωσσικών εκδόσεων της παρούσας απόφασης, είναι αυθεντικά.

Άρθρο 4

Η παρούσα απόφαση αρχίζει να ισχύει στις 27 Νοεμβρίου 1999, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας.

Άρθρο 5

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 26 Νοεμβρίου 1999.

Για τη Μεικτή Επιτροπή του ΕΟΧ

Ο Πρόεδρος

N. v. Liechtenstein

(1) ΕΕ L 296 της 23.11.2000, σ. 45.

(2) ΕΕ L 277 της 14.10.1998, σ. 17.

ΠΑΡΑΡΤΗΜΑ

της απόφασης αριθ. 169/1999 της Μεικτής Επιτροπής του ΕΟΧ

""

ΠΡΟΣΑΡΤΗΜΑ 7

ΠΙΣΤΟΠΟΙΗΤΙΚΟ ΠΟΥ ΑΝΑΦΕΡΕΤΑΙ ΣΤΟ ΠΑΡΑΡΤΗΜΑ I A ΤΗΣ ΟΔΗΓΙΑΣ 98/76/ΕΚ ΤΟΥ ΣΥΜΒΟΥΛΙΟΥ, ΟΠΩΣ ΠΡΟΣΑΡΜΟΖΕΤΑΙ ΓΙΑ ΤΟΥΣ ΣΚΟΠΟΥΣ ΤΗΣ ΣΥΜΦΩΝΙΑΣ ΓΙΑ ΤΟΝ ΕΟΧ

[βλέπε προσαρμογή δ) στο σημείο 19 του παραρτήματος XIII της συμφωνίας]

ΠΑΡΑΡΤΗΜΑ I A

ΕΥΡΩΠΑΪΚΟΣ ΟΙΚΟΝΟΜΙΚΟΣ ΧΩΡΟΣ

>PIC FILE= "L_2001061EL.002704.EPS">

>PIC FILE= "L_2001061EL.002801.EPS">